Visa tele vya uhitaji karo kwa wale wanaoingia kidato cha kwanza vinatisha

Sauti ya Mkereketwa. 
Visa tele vya uhitaji wa karo kwa wale wanaoingia kidato cha kwanza vinatisha.
Katika muda wa wiki hizi mbili usajili wa wanafunzi wa kidato cha kwanza unaendelea katika shule mbalimbali za upili nchini. Katika usajili huu, vyombo vya habari vinaendelea kuangazia visa mbalimbali vya wanafunzi wenye uhitaji kwelikweli ambao yaelekea wakikosa kusaidiwa, huenda wakaishia kutojiunga na shule za upili kabisa. Inasikitisha kwamba katika huu uhitaji, kumekuwa na wazazi ambao kabisa hawakuweza hata kugharamia sare za watoto. Ninawashukuru Wakenya ambao kama kawaida wamejitokeza kutoka sehemu mbalimbali kuwaisaidia watoto hawa. Kusema la kweli, hali hii inaibua maswali mengi sana.
Hivi je, ni hali ya umaskini ambayo imeongezeka sana nchini? Wazazi wa watoto hawa ambao wamekuwa nao miaka hiyo yote wakashuhudia watoto wao wakielekea kufanikiwa katika mitihani, walikuwa wanajipanga kivyovyote kwa ajili ya elimu ya watoto wao? Kisha je, sasa hivi kuna mashirika mengi ya kudhamini elimu ya watoto kutoka kwa familia zisizojiweza, inawezekanaje kwamba watoto hawa wote walio na uhitaji wa wazi, visa vyao havikuweza kuchukuliwa kwa uzito na mashirika haya? Na mwisho je, mbona wazazi wa watoto hawa wasihiari kuwaruhusu watoto wao kusomea katika shule za kutwa za karibu na nyumbani ambazo asilimia kubwa ya karo inashughulikiwa na serikali?
Hali hii bila shaka inapaswa kuufikirisha sana uongozi wa taifa hili kuhusu mustakabali wa elimu nchini. Mambo ni tofauti kabisa na yalivyokuwa enzi za kusoma kwetu. Mzazi alijua kwamba lilikuwa jukumu lake kumsomesha mwanawe. Kwa maana hii, angejikakamua kadiri ya uwezo wake kuhakikisha kwamba mwanawe alikuwa shuleni hata kama ni kumtafutia ya kutwa karibu na nyumbani. Sijui kama mio wa mashirikika na udhamini wa aina mbalimbali umechangia katika kulegea kwa wazazi katika kuyatekeleza majukumu haya yao. Ikiwa hali hii ni zao la ongezeko maskini, serikali ina kazi hata zaidi kuhakikisha ongezeko la mapato katika maisha ya wazazi wa watoto hawa. Isitoshe, ni lazima mashinka haya yanayodhamini elimu ya watoto yabadili mbinu za kuwasajili watoto wa kusaidiwa, ili visa vinavyostahili viwe ndivyo vinavyoshughulikiwa,
Hivi sasa kampeni zimeshika kasi za kuhakikisha kwamba wanafunzi wote waliofanya mtihani wa KCPE wanajiunga na kidato cha kwanza. La kusikitisha hata hivyo ni kwamba, shule nyingi hazijawa na miundombinu ya kutosha kuwapa wanafunzi hawa wote nafasi. Hii ndiyo sababu, lile azimio lililoanzishwa na serikali la kuweka vitengo vya kutwa katika baadhi ya shule za kitaifa na kimaeneo lingetiliwa maanani sana. Angalau lingepunguza tatizo mbalo linadhihirika la idadi kubwa na nafasi finyu katika mabweni.